CELEX: 62020TN0452
Language: el
Date: 2020-07-15 00:00:00
Title: Υπόθεση T-452/20: Προσφυγή της 15ης Ιουλίου 2020 — Facebook Ireland κατά Επιτροπής

31.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 287/40
            
         
      Προσφυγή της 15ης Ιουλίου 2020 — Facebook Ireland κατά Επιτροπής
      (Υπόθεση T-452/20)
      (2020/C 287/60)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Facebook Ireland Ltd (Δουβλίνο, Ιρλανδία) (εκπρόσωποι: D. Jowell, QC, D. Bailey, Barrister, J. Aitken, D. Das, S. Malhi, R. Haria, M. Quayle, Solicitors, και T. Oeyen, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει εν μέρει το άρθρο 1 της αποφάσεως της Επιτροπής C(2020) 3013 τελικό, της 4ης Μαΐου 2020 (Υπόθεση AT.40684 — Facebook Marketplace), στο μέτρο που με αυτό ζητείται η προσκόμιση των εσωτερικών εγγράφων που απαριθμούνται στο παράρτημα I.B·
               
            
                  —
               
               
                  επικουρικώς: i) να ακυρώσει εν μέρει το άρθρο 1 της προσβαλλομένης αποφάσεως στο μέτρο που με αυτό ζητείται παρανόμως η προσκόμιση άσχετων εγγράφων· ii) να ακυρώσει εν μέρει το άρθρο 1 της προσβαλλομένης αποφάσεως ούτως ώστε ανεξάρτητοι δικηγόροι της Ευρωπαϊκής Ένωσης να έχουν τη δυνατότητα να ελέγχουν τη συνάφεια των εγγράφων που καλύπτονται από την αίτηση παροχής εγγράφων σχετικά με την αγορά, προκειμένου να αποκλείουν έγγραφα προφανώς άσχετα με την έρευνα και\ή έγγραφα προσωπικού χαρακτήρα· και/ή iii) να ακυρώσει εν μέρει το άρθρο 1 της προσβαλλομένης αποφάσεως στο μέτρο που με αυτό ζητείται παρανόμως η προσκόμιση άσχετων εγγράφων προσωπικού ή ιδιωτικού χαρακτήρα·
               
            
                  —
               
               
                  να καταδικάσει την Επιτροπή στα δικαστικά έξοδα της προσφεύγουσας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι η προσβαλλόμενη απόφαση, καθόσον απαιτεί την προσκόμιση εγγράφων των οποίων η πλειονότητα συνίσταται σαφώς σε εντελώς άσχετα και/ή προσωπικού χαρακτήρα έγγραφα, παραβιάζει την αρχή της αναγκαιότητας που διατυπώνεται στο άρθρο 18, παράγραφος 3, του κανονισμού 1/2003 και/ή προσβάλλει τα δικαιώματα άμυνας της Facebook και/ή συνιστά κατάχρηση εξουσίας. Επομένως, η Επιτροπή υπέπεσε σε πλάνη περί το δίκαιο και/ή πλάνη εκτιμήσεως κατά την εφαρμογή του άρθρου 18, παράγραφος 3, του κανονισμού 1/2003.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση, καθόσον απαιτεί την προσκόμιση τόσο πολλών εγγράφων (για παράδειγμα: της σχετικής με θέματα υγείας των εργαζομένων αλληλογραφίας· της αλληλογραφίας σε περίοδο πένθους· της σχετικής με προσωπικές επενδύσεις αλληλογραφίας· υποψηφιοτήτων για θέσεις εργασίας· εσωτερικών αξιολογήσεων· και εγγράφων σχετικά με την αξιολόγηση των κινδύνων ασφαλείας για τα μέλη της οικογένειας του βασικού προσωπικού της Facebook), προσβάλλει το θεμελιώδες δικαίωμα στην ιδιωτική ζωή, παραβιάζει την αρχή της αναλογικότητας και προσβάλλει το θεμελιώδες δικαίωμα χρηστής διοικήσεως.
               
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση δεν διευκρινίζει τον τρόπο με τον οποίο οι όροι αναζήτησής της θα εντοπίζουν μόνον τα έγγραφα που είναι συναφή και αναγκαία για την έρευνα της Επιτροπής ούτε τον λόγο για τον οποίο εξωτερικοί ανεξάρτητοι δικηγόροι της Ευρωπαϊκής Ένωσης δεν έχουν τη δυνατότητα ελέγχου της συνάφειας των εγγράφων, ούτε εξάλλου διευκρινίζει ή προβλέπει κάποιο νομικά δεσμευτικό «data room» για προσωπικού χαρακτήρα ή/και εντελώς άσχετα έγγραφα και ως εκ τούτου είναι ανεπαρκώς αιτιολογημένη, κατά παράβαση του άρθρου 18, παράγραφος 3, του κανονισμού 1/2003 και του άρθρου 296 ΣΛΕΕ.